  Майя Бывальцева 21-тӥ куарусёнэ элькунысь Калыкъёслэн эшъяськон юртазы усьтӥськыса, кыкетӥ нуналаз, 22-тӥ куарусёнэ, фестиваль Ижкарысь пӧртэм интыосын но «Лудорвай» музей-заповедникын азьланьтӥськоз, ивортэ Калыкъёслэн эшъяськон юртсы. Удмурт кун университетысь искусствоосъя но дизайнъя факультетысь студентъёсын Мордовиысь «Од Варма» арт-театрен пумиськон ортчытоз. Финн-угор калыкъёслэн йӧскалык дӥськутъёссы вылын туала костюмъёсты кылдытон но вӧлмытон ласянь ужан амалъёссы сярысь вералозы Мордовиысь Н. П. Огарёв нимо кун университетлэн дизайнъя но рекламая кафедраысьтыз доцент, модая «Иненармонь» театрлэн валтӥсь модельерез, калык дӥськутъёсты кылдытӥсь, Вылӥ модая калыккуспо конкурсъёсын вормисьёслэн но лауреатъёслэн кивалтӥсьсы Галина Лосева но УдГУ-ысь искусствоосъя но дизайнъя факультетлэн кафедраысьтыз доцент, истори тодосъя кандидат Людмила Молчанова. Интыез: УдГУ, Университетской ульча,1 номеро юрт, 4-тӥ корпус. Кутсконэз: 10 час Удмурт дӥськут сярысь улосвыллэн бреднэз сямен, сое art-ӵектосъёсын кутон, туала чеберъяськонъёс сярысь котырес ӝӧк сьӧрын вералозы тодмо удмурт реставраторъёс, модельеръёс, суредасьёс. Пумиськонэз нуоз модая «Ажиотаж» театрлэн кивалтӥсез, Удмуртиысь искусство удысысь дано ужась, Удмуртиысь модая профессионалъёслэн огазеяськонзылэн тӧроез Олег Ажгихин. Интыез: Калыкъёслэн эшъяськон юртысьтызы конференц-зал, Орджоникидзе ульча, 33а номеро юрт. Кутсконэз: 14 час Ижкарысь 11 номеро школаын финн-угор калыкъёсын тодматон урок ортчоз. Лулчеберетэн но йылолъёсын пиналъёсты тодматозы фестивальлэн куноосыз — Марий Элысь «Куат» группа но Финляндиысь кантелеен шудӥсь Минна Раскинен. Нош егит финн-угор кылбурчиосын вераськыны соослэсь ужъёссэс кылзыны луоз «Кенеш» журналлэн редакцияз радъям пумиськонын. Интыез: 11 номеро школа- Горький ульча, 160 номеро юрт; «Кенеш» журнал — Пастухов ульча, 13 номеро юрт Кутсконэз: 10 час Финн-угоррок-группаосын («Silent Woo Goore» инди-рок группа, «Малыми» рок-группа, «Севериада» рок-группа (Коми), «Куат» группа (Марий Эл), кантелеен шудӥсь Минна Раскинен) творчествоя пумиськон ортчоз «Бобровая долина» этнокомплексын. Мукетыз пумиськон — финн-угор кылбурчиосын — УдГУ-ысь Удмурт кылосбуръя, финно-угроведениея но журналистикая институтысь студентъёс понна радъяськоз. Кутсконэз: 14 час Фестивальлэн кыкетӥ нуналэз йылпумъяськоз «Лудорвай» музей-заповедникын. «Куноослы экскурсия ортчытозы, шор но лымшор удмуртъёслэсь юртъеръёссэс возьматозы, — вераз Калыкъёслэн эшъяськон юртысьтызы калыккуспо но финн-угор кусыпъёсъя ёзэтлэн кивалтӥсез Андрей Прокопьев. — Валтӥсь ужрадэз луоз этноӝыт, со этнографияя «Сельское сакральное пространство народов Урало-Поволжья» симпозиум улсын ортчоз». Кутсконэз: 17 час Тодэ вайытом, финн-угор лулчеберетъя «Палэзян» калыккуспо фестиваль Удмуртиын 21–24 куарусёнэ ортчоз. Йылпумъян концертэз 23-тӥ куарусёнэ лулчеберетъя «Аксион» дворецын луоз. Тегъёс: Лулчеберет Ижкар Удмуртия Лудорвай фестиваль финн-угоркалыкъёс  